
    TRAŽENJE POSLA

  
    TRAŽENJE POSLA

     

    onda sam

pažljivo ušao u naš stan,

popišao svaku ranicu skramicu

preskočio krastavi njen zid

onda sam

legao u zajedničku postelju,

onjušio svako mjesto dodira,

poljubio svaki tvoj joj, mda,

grebanje i odmorio oko na

rubu plahte

onda sam

razbio pivsku bocu iza tvojih

leđa, išutirao jednu djevojku pa

postiđen pojeo nov kontekst,

pretovario te u neodređeni pridjev

i počehhh disati eh

onda sam

se vratio na plažu, pritisnuo

malu životinjicu na PLAY

zabio joj osti u oko, sjeo na

motocikl i ispario

onda sam

vikao spasi dušu svoju

onda sam

uspravan, dug i čist, zaokrenuo

vratnim pršljenom u desno i rekao:

mićanoviću, tako nikada nećeš naći

posao, potrudi se,

ima još toliko sretnih ljudi,

sa zadovoljstvom, sa zadovoljstvom,

kimnuli su na obzoru francuski državni

ljudi u crnom

onda sam

se okrenuo na drugu stranu,

prema zidu, zatvorio oči, i tako

počeo (sasvim zaposlen) čekati

zimu

  
    MARKE NA TVOM PISMU

     

    marke na tvom pismu

već su toliko šarene i

uzbudljive i da ne

znam za tvoju ozbiljnost

svaki izučeni zglob

poruke, potražio bih

trag tvoje sline na

poleđini, ali ti znaš–

znam, svu dovoljnost i

zasitnost tvoga budućega

crvenog jezička među

mojim zubima pa

me tako i na daljini

spašavaš od tuđih ruku,

bilo kakve prijenosne

zaraze, opasne bolesti

  
    PITANJA, PIJESAK U DLANOVIMA ZA TEBE, JA

     

    sto sam godina star,

prljav, i božje lijep,

ploču bih zaželio, kupi

mi, ali

da je ovdje sigurno nitko nema,

mogu li mi mikrobi izgristi

riječ: TRAJEKT, znao bi

to odsvirati tvoj momak Hanibal

iz Beča, pozlaćen, nesretan i nag,

    uguratupuhat ću u tvoje dvije

jamice dva riđa mladeža, moji

su palčevi te dvije zmije u

prašini, i kornjaču minđušu

ću ti

kakav je Varaždin?

    danas sam vidio sliku gole

žene, odnesi me sada do sebe

i bit ćeš kao tvoja mama Samantha

21, Vancouver, što li će se dogoditi

ako me otkriju?

pjege su po rukama

zaboravljeni kišobrani na kolodvoru,

htio bih reći nešto dobro o

ljudima i tako započeti pitanja,

    pijesak u dlanovima za tebe, ja

sto godina sam star,

prljav, i božje lijep

  
    JOGGING

     

    i dok se tako spuštaš

u mrak, znaš li kako

bestjelesni duhovi prate

tvoju borbu, krvna zrnca,

smrtnost,

sjede kao navijači i

grickaju sjeme, sve dok

ne čuju tvoj nadosnimljeni

štrapac, ili kad ga

nema, bez nabačene lopte,

kvrcnu se i uzdahnu,

jebiga, kakva pustoš

  
    TRK TRKAČICE, TRK

     

    što misliš kad trčiš niz

ulicu, kad se treseš,
moja prozna ljubičasta

sobo, gladna moja zrela zelena

košaro,

možeš li poslije ne

debljati raširenih očiju od

kolača moga mržnje

  
    JEDAN DOBAR RUČAK NEGDJE NA OTOKU

  
    JEDAN DOBAR RUČAK NEGDJE NA OTOKU

     

    fotografija

ljeto je i ništa nam o jeseni i

ne govori, rekao bih u sitosti

nad stolom hrane da nisam jednostavno

muškarac s ribom u rukama,

lagano nadražen, naježen, dok

za mene otkidaš komad po komad

zaljubljenosti,

šuma morja, šum mora, siesta,

sve ostaje nepoznato i mi nismo

više sposobni određivati vrste:

to nije znanstvena fikcija, roman,

ženu pored sebe ne zoveš sestrom,

zadovoljstvo zadovoljstvom,

opaljeni i crni

fotografija

o kraju objeda, tvom prelasku na

drugu stranu stola, stolnjacima

i prolivenom vinu, mrljama,

ništa ne govori crno-bijela tehnika,

codac emulzija, laboratorijska komora,

i ne znamo da li je bolje da se

sačuva, zaboravi ili pamti

fotografija

  
    BITI

     

    ruka može rukom, oko okom,

naseliti svijet stvari, naseliti

svijet ljudi,

kako biti bez tebe:

slijep sam i obješen i

crv-se-jezik u mojim ustima plavi,

    što ćeš učiniti u tom snu

što ćeš ti u snu

  
    DOKAZI, TVRDNJE, SMRT

     

    krenuo si tramvajem u noć,

dvije su debele žene uletjele i

sjele na tvoja mjesta, ostavio

si na ( ) stolu otvoreno

pismo, od svih mogućih

naslova počinjalo je…

draga mama, izišao si iz

ulice hrvatskih pjesnika,

tvoja je žena šila jutenu

kuću.

sve to odjednom postaje važno,

sad sve to odjednom postaje

važno,

odgonetnuti moraš, odgovoriti moraš,

može li se to više ikada stići,

može li se to više ikada saznati,

glava ti je velika, i prepuna,

izvršiti carski rez, zasjeći nožem

do srca, precizno iscrtkati njenu

glavu, taj zamah šibicom iznad plina,

iznad opasnosti, oplakivanja,

iznad smrti,

krenuo si tramvajem u noć.

dvije su debele žene uletjele i

sjele na tvoja mjesta, ostavio

si na ( ) stolu otvoreno

pismo, od svih mogućih

naslova počinjalo je…

draga mama, izišao si iz

ulice hrvatskih pjesnika

tvoja je žena šila jutenu

kuću.

sve to odjednom postaje važno,

sad sve to odjednom postaje

važno,

odgonetnuti moraš, odgovoriti moraš,

može li se to više ikada stići,

može li se to više ikada saznati,

glava ti je velika, i prepuna,

izvršiti carski rez, zasjeći nožem

do srca, precizno iscrtkati njenu

glavu, taj zamah šibicom iznad plina,

iznad opasnosti, oplakivanja,

iznad smrti.

krenuo si tramvajem u noć.

    dokazi, tvrdnje, smrt.

  
    MEDITACIJA

     

    zelene čarape na krovu nisu

lijepe za vidjeti, ali su suhe,

ali su suhe, ali su,

momci se u

zatvorenom vrtu nisu ni na što

odlučili, nisu slobodni,

a mogli bi pojebati sve po

redu, samo kad bi htjeli

predati se,

kamen pokrenut prema dnu

rijeke, jest opasnost na

užarenoj cijevi bojlera,

pazi se sunce je marčano:

“v šišaku marčanom učiniše

gnijezdo golubi da se znade

načinom kim venus marča ljubi”

fagotgrlo,

ne trebam ništa

samo sam došao vidjeti ono

što mi se sviđa čuti, jer,

tajnih riječi nema, riječi

tajne nema,

iznad zaklane peradi, otkinute

glave putnika, postoje tajna

bratstva, tajne bratstva

postoje, šapćem ti na uho,

znaš ih, znaš ih, znaš ih

NE, zelene čarape na krovu nisu

lijepe za vidjeti, ali su suhe,

ali su suhe, ali su,

  
    STRAH

     

    živjeti s urednim ljudima

koji pametno grizu kolač

kontinenta

  
    NE STAJEM, NESTAJEM, NEMA ME

     

    pokušao sam obnoviti

u jedinoj knjižari grada,

među knjigama, kojih nema,

koje će doći, koje neće

doći,

pokušao sam obnoviti

gurkanjem, laktovima, rebrima,

pokušao sam

ljubav, uvjeravajući da ne kupuje postere,

sunce nad morem ne stoji nikad tako,

magla nije takva iznad posječenih stabala,

obnoviti

za sitan novac kupujući pismo u kiosku,

pokušao sam obnoviti

kupujući ulaznice i sjemenke,

pokušao sam, pokušao sam, pokušao sam,

ranjavajući rane rane,

četvrtkom, drugoga dana proljeća,

spreman ljubiti ljude, članove društva,

obnoviti, obnoviti sam pokušao

sjedeći za pogrešnim stolom i

zamišljen imao pogled,

nisam znao izmaći, znao odbiti,

vinski kiseliš,

govorili su mi, govorili,

pokušao sam, pokušao sam, obnoviti,

s jednom nasmijanom, s jednom visokom,

s jednom, sa ženom,

poslije uviđaja

bratski su se ljubili milicajac i rođak

kraj ubijenoga prodavača loto, lutrije, srećke,

tri puta u jedan obraz,

tri puta u drugi obraz,

ovdje ne pripadam, ja ovdje ne pripadam,

ne mogu se svladati,

ne stajem, nestajem, nema me

  
    NJEŽNI DEPILATOR

  
    NJEŽNI DEPILATOR

     

    kad moja prijateljica počinje u razgovoru gubiti svoj, kad joj izrastaju dlake po tijelu i nogama, sjeda i piše pjesme u muškom rodu, vraća joj lice žene taj sloj grafema, stihova i rečenica, ta magma straha i poraza ostaje jedina obrana, jedini živi depilator

  
    REČENICA

     

    POSTOJE U NAŠIM ZEMLJANIM SELIMA ŽALOSNE ŽENE U BIJELOM – vlasnik sam rečenice s kojom živim u otvorenu neprijateljstvu. istina je utoliko što postoje sela i žene, sa svim drugim nisam siguran da bi se pomirili oni na koje se to odnosi. no, kako istinitost nije ono što je u meni određuje, moje nezadovoljstvo ne teče iz toga izvora. sloboda koju bih htio uprizoriti sumnjiva je i odveć varljiva. prokazana. tako sam posjednik valute koja otežava moje transakcije i, naizgled, uloživa i promjenjiva izaziva podsmijeh ili sablazan na šalterima i u očima zamišljenoga čitatelja u meni samom.

– što je s tvojom rečenicom – zapitkuje brat.

rečenica u sebi nema poteškoća, ona čeka svoj mač i kad će samootkinuta vratiti se u svoju povijest i dubinu. njezin sam prijatelj dok je održavam, ali i tiranin jer ne dopuštam povratak u poznato i očekivano, iznikla je iz musavih bilježnica s receptima kokosovih štanglica, žarbola, madžarica, jastuk torti, čupavaca i šarenih kuglofa, pracli, london šnita, svadbenih kolača, iz postojanja žena koje neudane prave kolače za vjenčanje i s početkom slavlja nestaju u hladnim krevetima zatvaraju oči sa znakom križa, nikada ne dočekavši ulazak mladoženje u vlastitu sobu

i tu me rečenica opet svlada, sjurila bi se u krevet iz vina i krvi, ali

taj dio naravno prešućujem, produžavam naše neprijateljstvo i ostavljam ustrajnu čitatelju da sam izmisli nastavak rečenice i umetne neki njezin kraj

  
    POZIV

     

    pokucaju negdje duboko u noć na prozoru kuhinje u kojoj spavam kad se poslije duže vremena provedenog u drugom gradu ili luci, vratim kući, pokucaju poslije svake odsutnosti kad se predam sjećanjima i sanjanju u kućnoj kuhinji, ili, ponekad, ako sam u njoj zalegao za jednu noć zbog dolaska gostiju, skačem na sve pripravan, prilazim vratima i tu prestaje sva glazba noći i postelje. jedino golema životinja straha nasjedne na želudac i naseli se, protegne do mozga, pružam ruke bravi – i tu prestaje svaki put moj san.

    pokušavam zaspati, ne ide, ali me ni strah ne napušta, sklupčam se, sagnem glavu prema koljenima i tako dočekam otkucaje jutra, korake braće i roditelja. pokušam li uz dim kave i jasnoću dvorišta dešifrirati poziv, otkrivam kako zapravo to nije bilo kucanje skvrčenim prstom u staklo ni vika ni lupanje vratima, nije se, uistinu, ništa čulo, ne pokušavam, dakako, izbjeći taj poziv, to ustajanje, trenutak otvaranja i noćni susret s Nepoznatim, to ispljuvavanje gomile straha i trenutak potpune predaje i potpuna gubitka.

    ali, godinama me taj san ne napušta, jasno je da je moje pristajanje jeftina varka i moj poziv bijeg. radi se o tome da Nepoznato čeka moj konačni pristanak. prelazak preko praga a ne poziv. prelazak u

  
    SELA, SVJETLA

     

    putujući između dvije crne točke, između dva sela, biciklima, razgledam lijevu i desnu stranu, noćne pokrete, okrenem glavu na uzvik žene pa onda mrak, asfalt i tišina, kuće kao kutije, gostionica potom, mutno svjetlo s nekoliko pijanih ljudi, jesam na kraju svijeta, na njegovu rubu, žena koju volim daleko je, iznad zvijezda ili na drugoj strani zemlje, može li se čovjek u tolikom mraku domoći ijednog pokreta, osjetiti božji dodir, prijatelj do mene pali prednje svjetlo svoga bicikla, daljine da vidimo mačku, izbjegnemo drvo ili slučajnu smrt

– ali, ne smiješ ih osvijetliti, sela, ne smiješ ih osvijetliti – govori mi.

  
    MIROGOJ

     

    na blagom mirogojskom usponu govorim ženi uz mene kako je jesen kako je jesen kako je jesen i blago zadihani stižemo prema vrhu. ljepota je u budućem toplom krevetu, kuhanom vinu, tijelu, dio se toga spajanja odvija već u našim koracima i riječima, ali kao što postoji sjena sjećanja ili napuštanje i odlazak, tako je s lijeve strane moga oka uščuvana slika puhača stakla u bolničkom dvorištu, koji se odmaraju i puše pored radoznalih plućnih bolesnika u šarenim pidžamama

  
    LITURGIJA

     

    večer tu pada da bi

on sa štapom prekinuo

sječu drva i noćne kokoši

otkrile svoje staro mjesto,

večer tu pada jer

crni je kruh dobar kruh

u rukama one koja je pre-

selila u san i tako prezrela

svaku politiku u kojoj ne

može ustati iz mrtvih njezin

čovjek,

večer tu pada da bi

je starac zatvorio u dvije

baterije,

večer tu pada jer

jednom ga je jedna žena na

zimskoj željezničkoj postaji

proglasila Isusom ranjenih

nogu i najljepšim muškarcem,

večer tu pada da bi

na miholje zaklali zadnju

kokoš i starca, sad već

sveca, ponudili najboljim

komadom batka

  
    GRANICA

     

    nijedan san nije mogao nadmašiti i skriti ružnoću otvorenih usta. i jedni i drugi ležali su na suprotnim stranama u duboku snu. jutarnjim pokrenutim zastavicama uvjeravali su ih sad je prilika biti provjeren i biti jednak. ako su htjeli na drugu stranu, svi su morali pristati na to dizanje ruku, pozivanje džepova. i prestupnika i Augustina tješila je misao o drugačijem povratku. tad je dvojicu crnih priveo treći. htjeli su iskoristiti mrkli mrak. onda su počeli među jednakim pokazivati one koji imaju pravo. ni svi isti više nisu mogli biti jednaki. ravnodušni su se tješili da među prepuštenima ima dovoljno prošvercanih njihovih. na kraju su izmijenili strane malobrojni i mnogobrojni. ulazili su u boje svojih snova. iznenađeni istim nastavili su živjeti u razlikama i glagolima.

  
    NEDJELJA, SAN

  
    NEDJELJA, SAN

     

    Nikad ljepše neg kad ovako

naklonim glavu lagodno, meko
S. S. Kranjčević

    (nedjelja)

    pažljiv si čitač novina

dijete koje je pobjeglo od kuće, dijete

sin koji je ubio oca, sin

grad u eksploziji, grad

    (san)

    
      I igra tako u crvenom moru

Pliva i tone zeleni kotač
    

    sluđen si jebač

onjušen pas tragač

kamen si klesar si

Isusvrač, putnik

čitač ulica, čistač

zagrebofil, djelilac metaka

smradni ložač, amerikanac

raznosač sifilisa, mange

    hoćeš li ikada moći

izići iz žene s

bradavicama natečenim višnjama

    (nedjelja)

    ti si tek (odlažeš novine)

ugodan muškarac, stanodavac,

prevaren muž

  
    STABLO ŽIVOTA

     

    Prožima me

a kažu da je u zemlji
Mihajlo Nikolić

     

    pališ svjetlo u kući

svojoj, pališ svjetlo u kući

svojoj, a čak se ni to ne mora

reći o pokretu ruke i

udaru prekidača; nad običnošću,

nad sastavom vode, tvari,

nad prahom kućnog boga – umiren

si sintaksom novina, glazbom kave,

značenjem tiskarskog sloga,

    pališ svjetlo u kući

svojoj, na ekranu, na otkrivenom

stablu života, Antilima, i

sad si neporeciv i

sad si uvjeren: konačno, sve se

može dozvati – struktura

kosti, dob dobra i zla,

– – – – – – – – – –

(?) umoran svjetlo gasiš, polaziš na počinak

– – – – – – – – – –

ali, kad će uvidjeti strast

korijena, strujanje gomolja, novu tamu

istine

  
    KAKO ONDA PISATI PJESME

     

    
      Vinku Šimiću
    

     

    ta slika svetog Jurja i

zelene aždaje pod kopljem,

zagledani oči u oči,

to je nepomičnost na koju smo

stali, kamen zaglavni,

djetinjstvo,

to su ljudi koji čuče, ka-

tolici u Bosni, na Andama,

tetovirana koža, križ,

ljudi koji se vole, znaju,

puše, piju vodu od ruke do

ruke, nepomični ljudi

srpanj, ljudi prosinac, škrinja
zavjetna,

slika je to objave, hašiš,

otkrivena Amerika, Kolumbo,

noge u vodi, perina i san,

to su kukci nemoćni pred

zelenom nemani u nama, pad

bez spasa, poraz što se hrani

našom slezenom, našim

riječima,

snaga koja otječe ispod koplja,

u rijeku, u bezdan,

kraj

  
    VJETAR MESA, HRANA OKU KAMERE

     

    svevideće je izraslo na

tvojoj kralježnici, vjetar

mesa, hrana oku kamere

/kako ćeš odgovoriti na ta

važna pitanja, znaš li, na-

učio si, imaš li ženu, toplu

oblogu krvi, opiši iznenadni

rast:

dani su divlji od moje

snage i strasti. žudnje.

miris obiteljskih kuća.

pokreti.

od trgovine do kioska.

mlijeko.

ti si ščepan, snimljen u

kutiji i dahćeš, lupa

onanije

izmičeš/izmišljaš

negdje daleko, iznad,

Bog na visokoj nozi,

pokretnoj stolici, ortoped,

vrti se, mala užarena

keramika na dlanu, on se

smije takvim podacima, tolikoj

ludosti

  
    POD SRETNOM ZVIJEZDOM ROĐENI

     

    kako smo tvrdo postavljeni

na toliko uzaludnih mjesta

i koliko strasti da bi se

stiglo do (sretne zvijezde)

a krenuli smo tek do

opće bolnice, bolnice sv. Duha,

po dijagnozu, po kemiju, po,

izvirili iz kuhinjskog lonca,

iz telefonskog broja, mi muževi

razbijenih zubi, licitarska

srca,

mi, registar dnevnih

podataka, ubijeni na licu

vojničkog kreveta, sve je

ostalo: mir mengjes za riječi

kojih nema, laku noć za riječi

koje nikada nećemo stići, ali

sad je buđenje, glazba, kruh

UŽASA, kruh stvarnosti,

    kako smo tvrdo postavljeni

na toliko uzaludnih mjesta

i koliko strasti da bi se stiglo

na mjesto rođenja

na mjesto (sretne zvijezde)

  
    OBITELJ

     

    grožđe je u našim rukama

kao stol prepun kostiju,

pripitomljen vepar,

stric ubijen, židovsko

groblje, grad u Njemačkoj

adresiran nepravilno,

grožđe je u našim rukama

kao brat u bolnici, uljudnost

koja se topi, nedjeljaotac,

kućni duh (svetac) s nožem

u rukama,

pada li grijeh na djecu vašu?

grožđe je u našim rukama,

i više to nije san o obilju,

već samo

riječi, riječi, riječi

  
    SVOM POČETKU, SVOJOJ VODI

  
    ONAJ KOJI SE SUNČA

     

    Na bravi Petrovih sobnih vrata zalijepljena je poruka: U VRTU SAM.

    A vrt je jednostavan: betonirana površina ograđena leđima i bokovima susjednih kuća. Ulaz je od velikih zelenih vrata, ispijenih suncem, čije dno okvira zapinje pa se samo guranjem i škripom otvaraju. Na donjem kraju vrtnog pravokutnika postavljena je improvizirana fontana i ručno rađen akvarij. Ribe nije moguće vidjeti od mjehurića i mulja. Tu Petra nema. On je gostu, došljaku, uvijek iznad glave, nad potiljkom. Sklonjen pogledu, mecima, opasnosti i sam: predan suncu, dijelovima krošnji, mraku iza zatvorenih očiju. U lijepoj smrti leži tako satima na grubo betoniranu platou, sa stepenicama koje vode u potkrovlje i izdižu ga put vedrih noćnih zvijezda sklupčana, zmijolika.

    Tu sam, uvijek vikne dolazećem, prethodno je mogao čuti otvaranje vratnica. Bulji u golo ili čupavo tjeme ispod sebe. Da se prvi ne javi, tko bi ga prepoznao od boje crnih šipki, prirodnog rastera sunca, betona i sjena.

    Češći se odmah penju i dahću, kako može. Bože. E, sunce, sunce, mrmlja im sretan. Koji se duže zadržava sjedi na drugoj strani, ispod grana u hladu, zagleda se u akvarij krišom pružajući srednji prst u mlaku vodu, sumnja kako riba nema, razgovara s Petrom, dovikujući se. Vičući.

    Nema ga, kaže ona, nema, potvrđuje on zaljubljeno. Naočale, plastične ružne papuče, ključevi, rastvorene novine, sve je na terasi – na mjestu gdje je bilo Petrovo zaleglo tijelo nalazi se samo isprešana kašasta mrlja. Tisuću malih sunaca na razbijenu ogledalu čini jedno zemaljsko sunce. Opako, bezoko, jarosno. Nepomično. Kao da je Petra istopilo i zauzelo njegovo mjesto. Ma, zar je moguće, pipa muškarac vrhovima prstiju namreškan beton.

    Tu sam, uplaši ih živi, garavi Petar. Penjući se prema njima s bokalom punim hladne vode.

  
    BRAT

     

    brat je donio u zagreb zimsku naranču brat je donio u za

  
    KOCKA LEDA

     

    Odmah iza prve riječne okuke smještena je hladnjača. Mrtva, betonska građevina, ispred čije pozadine plove tamne mrlje radnika kao meta ispred pažljive mušice puške. Dio izlaza njezina skladišta ispunja golema, koso utvrđena željezna konstrukcija. Niz nju se ispuštaju viškovi, otpaci, ostaci hrptenjače, crijeva, rasporednih trbušina.

Ribari se rado okupljaju na njezinu kraju, zamočeni u govna čekaju: bijele gliste, zmije, štakori, krv, postaju dobri mamci ribama. Promatrač s mosta – nenavikao, neoprezan, slučajan – zgrozi se ugledavši plutajuću kravlju, konjsku, volovsku glavu, pomisli zagledajući lešine, da nije ljudska.

Zimi se na željezničkoj kosini zbog hladnoće zadržavaju smrznute gromade, kocke leda. Ostaci mesa, koji bi trebali klizati niz kosinu, odbijaju se tada o ledeno podnožje, crvene ga, onda padaju u zaleđen rukavac. Vonj trulih komada dopire i na drugu stranu rijeke. Tako obojena kocka podsjeća na nesretno izgubljenu dječju igračku.

Sunce koje najavljuje zelen proljeća pokreće smrzotine. Gromada otopljena dna lagano zaklizi prema kraju, prema rijeci. Škrip je jedva čujan. Sleti, bućne, sleti, bućne. Ubrzo, i ne dodirnuvši dno, kocka leda krenu nošena vodenom maticom, izroni-zaroni, bljesne njezina ćelava ledena lubanja, a potom se sklonjena pred prvim brodovima, kućama, bezglasno preda svom početku, svojoj vodi.

  
    ESAD BABAČIĆ

     

    rođen u ljubljani. slovenija. završio osnovnu školu. kao, mlad, slovenski, pjesnik, zaposlio se u tvornici “žito”. reći: radio kao crv, misliti: radio kao crnac bijeli kruh, nije istina.

nedjeljom preko zida obilazio bolesne od raka. tješio. franček, još nisi umro.

nisu ga nikada poslali na more, ne zna u vodi plivati. ni jednu zvijezdu ne bi izronio. poslije prvog ljetovanja, na povratku iz bosne, donio je u naručju mladog, bijelog vuka. pravi lačni volk. ujebemti.

  
    GOST

     

    Što je biblijska priča?

Među okupljenom rodbinom sjedi gost. Zapravo slučajan poznanik iz bolnice, ujaka, koji je bolestan ostao i dalje tamo ležati. Dolutali je mutavac bez ikoga svoga živog. I mrtvog. Otac ubio majku, oca odnijela voda, muca ko škripa s dosadna zastarjela obiteljskog gramofona.

Rodbina sjedi, priča, jede, sređuju se poslovi i računi. Načičkane dječje glave svijetle oko ekrana, zalijeću se njihove oči na osrebrene kukce. Zuj kutije, glas govornika.

Krate se sjene i zraci nepomičnosti. Maketa jednog mlina, žrvanj i šum protekle vode u prsima. Prošli, svi mrtvi u tijelima. Stari se, osakaćuje godinama. Podočnjaci, proteze, zubala. Trbusi. Žuč.

Gost pije i maše na odlasku ko starim odbačenim brodskim zastavama. Namješten mu je krevet i donesena čista posteljina. Spušta se noć, ljudi se ljube i polako razilaze svojim kućama. Gost nema gdje stići. Ugašeni su zadnji jezičci razgovora i samo svijetli iznad stola s hranom. Iz čaše blago hlapi nedopijen alkohol. Živi su ustali od stola i odvezli autima svoje mrtve. Umorna žena odlazi spavati. Domaćin će prije toga obići gosta dva-tri puta i ostaviti mu čašu vode pokraj uzglavlja.

Stvarno, što je danas biblijska priča?

  
    PODSTANAR/PLAKAT

     

    Hoće li danas padati kiša. Kišobran. Crni.

Kosa. Šampon breza. Brion. Prozor postaje oko kamere. Lovac. Panpan panorama. Žena tako nasmiješena kao japanska bočica namiguje. Jutarnje izdanje. Zrak, dužina subote. Ulica je dio novinskoga naslova. Plakat. Nedjelja/zvono. Sv. Bernard je zaštitnik planinara. Švicarska. Objed. Kolač. Wein. Wien. Noćno izdanje. Stisnuta tijela. Grudi. Jezici. Urlik telefonske govornice, svakako ću biti sretan da se vidimo. Mrki kesten, pad, ljuska. Tramvaj ga uzvlači lagano, prema gor.

Cijelu noć recitira latinske sentence. Napamet.

  
    KAO U PRAGU, ISTO

     

    dobro utopljena, dremljiva, sjedi mlada žena s knjigom u rukama. bori se s bjelinom koja osvaja točkasti grad. ispred mlade knjižare trojica-četvorica, pod večernjim žutim svjetlom, ne daju zimskoj slici da se smrzne dahćući, saginjući se i natežući oko pokvarena auta, on pokraj peći zagledan u prozor, s džemperom na dim i rakiju, kaže:

kao u pragu, isto

djevojka uzbuđena tom rečenicom želi podići glavu i sama vidjeti taj iznenadni topli prag, i napustiti knjigu, spustiti šaku među noge, ali zamagljenih očiju ostaje nepomična nad slovima. nesposobna da se otrgne, preda novom krevetu. muškarcu.

kao u pragu, isto

neprekidno čita nepostojeću rečenicu, koju napada snijeg, koja postaje rešetka, tamnica, pa onda sigurna soba, znak usred snježne bjeline. rečenica postaje muškarac koji je cijelu obuzima. okružuje, ulazi u nju. ima li još takvih prizora? žena čita. muškarac gleda.

  
    ENGLESKI PJESNIK

  
    OSJEĆAM KAKO POEZIJA

     

    osjećam kako poezija

pronalazi svoju svjetlost

i eksploziju, ali i koliko

to nije uopće dovoljno

bez razumne količine mraka

i mrtvih,

osjećam kako poezija

mora biti zaokružena i

laka, elza elastična, ali

i koliko je to malo bez

umorne žene pred javnom

kućom,

osjećam kako poezija

konačno, može za sebe usisati

prst riječi, stvoriti joj

bez naše volje domaći pravi,

životinjski log, ali znam

kako zna ubrzo sve to sveto

ispljunuti nama u lice,

ugušiti u rijeci svoju štenad,

odreći se vlastite maternice i

svega onog što smo do tog trenutka

bili samo mi

  
    GRRAFITI

     

    zavodim te stomakom, evo gotskog

mača, srednjovjekovlja i smrada,

evo glasa u svakom prolazu, sit

hrane knjiga zaželjet ću grudu

snijega, orah tvoje sise, pogleč:

smeđa prašina u dječjim rukama,

golemi organi na zidu, oči među

tvojim nogama, više se, i to me

raduje, sramiš sramne vještine

snimanja, kad u tvoj kadar uleti

znojan starac, boce radenske i

vina, prijetim ti: ubila si još

jednoga starčića, ub ila si,

spremaš kameru i počet će naš

razgovor, od seksa ništa, kad

uz otvoren vrt, željezo, plastiku,

počinju neka konačna pitanja o

gradnji, godinama i

našoj smrti (koju smo već oboje,

na sreću, prošli) pa te sav smiren

i nešto malo sretan vodim na prvu

današnju kavu

  
    ČITAJUĆI GODINU DANA STARE NOVINE

     

    čitajući godinu dana stare novine

otkrivam list-po-list kako me,

ali, u mom trbušnom krtičnjaku kopni

sol moje patnje, koprca se zamka

zimskom lososu,

čitajući godinu dana stare novine

otkrivam list-po-list kako me,

ali, naišao sam na svoj snijeg i

na svoj trag/strah, obliznuo

jezikom oči na stranici moga izbav-

ljenja, stranici/smrti, stranici/

rečenici

čitajući godinu dana stare novine

otkrivam list-po-list kako me,

ali, redaktori su otkrili tvrdnju:

volim zagreb kad u njemu pada snijeg

i pretvorili u sumnju: što je povijest

kad u zagrebu pada snijeg

čitajući godinu dana stare novine

otkrivam list-po-list kako me,

ali, dugo me nije bilo, zaljubio sam

se u svetu ženu i njeno DALEKO PISMO,

otkrivam list-po-list list-po-list

kako bih mrtav hladan smio napisati

“čitajući godinu dana stare novine”

  
    KONTINENTI, ZVIJEZDE

     

    znam danima biti sam, uz

žestoko se crvene anđeli drveta

i muči se VODA,

kad bi naišla žena bi se zaljubila

u moj ranč kože i lica, ali

o tome je da su vjetrovi ljetni

i takav je zuj, i, nema mora

u čijim bijelim valovima

ja jesam

grez u strasti i ženskoj stidnici,

čuvam se od dozivanja, ovako izdignut,

izlijepljen slikama, tako leti ptica

prema, kostrijet sunca, vonj smole

i cvrčanje gljivastoga, borneo uda,

sve mi sada smiju učiniti,

tako u nerazumijevanju živi tvoj

kontinent od noćnih posuda i zvijezda,

tako u nerazumijevanju rastu moji

nokti, moja kosa, oslobođena bolesti,

zdrava – stiže moja smrt

  
    ZLATNA PRAHA

     

    Rečenica: engleski pjesnik,

duže vremena živio u Pragu,

jest: isparavanje juhe s

nedjeljnog ručka, čaša

krvi pokraj bolesničke postelje

iznenađenje: pokvareni zubi

u ustima lijepe žene

  
    BOGU BOŽJE, CARU CAREVO

     

    moja je obitelj opet u ofenzivi,

jutarnja jaja, domaće mlijeko,

sad leptiri, sad, telad,

rad, leptiri, rad, telad,

Bogu božje, caru carevo,

dodisati dno jezera, stati u

drugu stranu ogledala, isisati

Rimljane s novčića,

s nebom u dosluhu, s državom

u pregovorima, evanđelisti

se briju u bijelom kupatilu

i od našeg tijela rube zrno

križa “kruglino Tijela/laž-

nosti dodira”, emitiranje,

dnevne prisile, tako glagoljam

verse da se nisu mogli načuditi

rastu mojih očnjaka, paučini u

jamicama žarulje

  
    GRAD DOBRIH LJUDI

  
    HOPLA

     

    Jest, nikad ne bjeh spram ljubavi hladan
Villon, Oporuka

     

    1. zemlja je dolje, nebo gore, hopla!

što bi o tom rekli?

tako laju preživjele špedicije uz

auto-cestu, debeli šoferi, barbe,

Turci, redikuli, ubojica na

mračnu mjestu.

2. zemlja je dolje, nebo gore, hopla!

što bi o tom rekla tvoja majka?

susjed je mesar, ženine noge su u

zraku, on ima riđe dlake, zlatan

zub i nož u ruci, ona ima snijeg

za raku.

3. zemlja je dolje, nebo gore, hopla!

što bi o tom reko tvoj otac?

mrtav čovjek pokriven žutim farom,

crn na kišnom asfaltu leži,

siva cerada sad je njegov kraljevski

plašt i zlatni trn.

4. zemlja je dolje, nebo gore, hopla!

što bi o tom rekla tvoja sestra?

vrba je na deset koraka, vrba je zbilja

tužna, odveli su druge ljude

dok sam uplakan spavala, dobro je da si

otvorio ružna vrata.

5. zemlja je dolje, nebo gore, hopla!

što bi o tom rekli?

imenica glagol prijedlog imenica

glagol prijedlog zarez uzvik hopla?

mene nije strah mene nije strah

mene prošlo je

  
    ZAGREBE, KOJI JESI

    (citati)

     

    pozivi

    Grad prvo postane veliki crni telefon, hora, u koji viču iz plemenske daljine, slijeću ptice glasovi, sestre, dalji i bliži rođaci, prijatelji, vuku se u repovima. Samo u daljini svijetli ptt kutija, isijava raster nestvarna tlocrta budućega bijeloga grada. onda im viču u slušalicu, pružnim radnicima, vinogradarima: “Rođaci, nek vam je ovo zadnji put. Ja nisam svemoćna.”

     

    dolazak

    Grad promijeni godišnje doba i postane začuđeni rujan kolodvor konjanik, ušetaju ga torbe, krv i maslinovo sveto ulje. Tvoje slabo mjesto, plexus, trbuh hrani hitro slikama to ti je, to ti je. izrežeš vlastito oko na četvoro i sretan jedriš od toga prvog čuda umnožavanja. Franjo Taxi vozi te do tvoje prve postaje, gdje ćeš se odlučiti za knjige.

Onda on isključi taximetar i kaže: “Koliko bih ja samo mogao zlata ponijeti ispod svoga jezika.” Grad je, vjeruješ, po mjeri tvoga tijela. Diska u glavi. Prečuješ bradati uzvik ispred zgrade radija odvratni apokaliptični grade. Ne vidiš tigrove

mrke sjene na svome licu. Nagnut nad knjige mrtvih i živih. Čuvaš ih u malim balonima i tako oni lebde. Govoriš to što duša saznaje u toploj postelji i s ključem se, snijegom, vraćaš kući. Vježbe: fernsehen, fressen, ficken. Zbilo ti se to 1981, u iznajmljenoj vlažnoj sobi, zatekao si u krevetu: umjesto PORUKE pritisni na PLAY i slušaj me. Prije toga raskomoti se, otuširaj i lezi. UŽIVAJ. Snimljeno je do br. 303. Plin sam zatvorila.

Onda je vrpca ponavljala: “Voli te tvoja mala životinjica.”

     

    funkcija

    Grad postaje tvoje obredno mjesto. Očistili su te, ogoljeli i što si ti očekivao. Sve si ono što se događalo drugima, sada ne moraš ni vjerovati ni sumnjati. Sve završava u traženju. Pa postaješ npr. kolega i vode tvoj osmijeh i zube po hodnicima. Živiš u privremenostima. Sjedaš na bicikl i dahćeš mogu, mogu. Brzo te pročitaju.

Onda Honegger stavlja Jeanne d’Arc na lomaču: prolog / glasovi neba / KNJIGA / glasovi zemlje

     

    preseljavanje

    Grad rodi jedno mrtvo dijete i žena otkrije grudicu snijega na dojci i kaže: kad sam se tuširala, napipala sam kvržicu slučajno. Grad tvojoj ljubavi sa 6 dječaka na biciklima baci sladoled u lice i kaže: fuck you. Grad s jednom ženom otvori vrata tvoje sobe i kaže: ja sam 17 selidbi. Grad drugoj koja govori 5 jezika pokaže: ima mjesta za tebe u proizvodnji kobasica. Grad na hodniku FF s crno-bijelom košuljom pita: zar tebe ne muči brzina puža i Ahilova peta u prašini. Slišiš kako Lyn uči glagole i čudi se da Zagreb ima milijun stanovnika.

Onda preseliš u svoju glavu i gledaš zvijezde.

  
    KONTEKSTI

  
    KONTEKSTI

     

    mojsije, mojsije

na drugoj strani obale

ronioci viču opremljeni

ništa se ne razmiče

mojsije, mojsije

     

    1. ruža vjetrova / slika ruže

     

    ruža vjetrova

    volio sam vjetar, vodu i jedra,

biografija C, mjesto, male zelene

mrlje, crvena granica, običaj i

navika ispod jastuka, ali za takve

dokaze nikada dovoljno dobrih riječi,

htio sad zapravo, htio sam prije

svega, organizam grada pribijen je

na stupu, atlas uhvaćenih vjetrova,

obilježeni akcenti govora, zauzlani,

zauvijek u jednookim danima sjever,

sjever, sjever, jug mravi u toplim

bračnim (napuštenim) posteljama

oko: zar ne vidiš kako ispod

cipele žene u prašini

izrasta prema njoj stvarna

ruža od riječi

     

    pisati pjesme

    pisati pjesme, danima pisati pjesme

i samo to ponavljati, pisati pjesme,

danima pisati pjesme, prijateljima koji

u tom trenutku gledaju zvijezde u tvojoj

glavi, pisati pjesme, danima pisati

pjesme, sretno preseljenim u vlastito

ništavilo, onima kojima to više ništa

ne znači, pisati pjesme, danima pisati

pjesme, čovjeku koji se otiskuje na

rječni šlep, stranicu staroga pisca,

za djevojku koja diše muškarca u susjednoj

sobi, ujutro trči i guta sendvič od 300

žena, pisati pjesme, danima pisati pjesme,

prijatelju podstanaru koji više ne skače

noću za dvije mrtve rečenice, župniku

koji se izvlači iz hladna kreveta i

za dvije spodobe žrtvuje svako jutro

jednoga Krista, pisati pjesme, danima

pisati pjesme i samo to ponavljati

    odjedanput više nisam siguran

    da se tvoje pravo oko neće uplašiti

moje rane od jeftina žileta na licu

i tvoj jezik zaustaviti se pred

crnilom mesa

odjedanput više nisam siguran

u jednostavnost tvojih stvari i

u kakvu bezumlju mogu postojati

tvoj fen, bademovo ulje i tjeskobni

oglasi na stolu

odjedanput više nisam siguran

da mogu preživjeti tu finu lađu od

naših riječi i kako u traženju neću

prizivati sasvim tuđe i nama nepotrebne

riječi

odjedanput više nisam siguran

da sve te pokrenute strahotnosti

neće otkriti našu stvarnu sliku

gdje (pre)življavamo zimu u

kojoj niti smo bili potrebni niti

shvatili svu hladnoću i pravilnost

slova koja tako olako sričemo, kao

napast koja se, eto, tako pretvara

u životinju grijeh pa ustajem i otvaram

ta VRATA

     

    2. duša je nevidljiva

jakost / pojam duše

     

    duša je nevidljiva jakost

    crnac viče u vjetar, on

urla u noć, ja neću ostati,

ja ću se vratiti

duša je jakost

knjiga iz koje prepisuješ

tekst, postoje pjesnici koji

su se miješali u stvaranje

država

duša je jakost

crnac viče u vjetar, on

urla u noć, ja neću ostati,

ja ću se vratiti

duša je jakost

iznenada TVOJE oči, glava ( )

nos dižu ruke od tebe i TVOJ

jutarnji brijač kreće u TVOJE

otvoreno grlo, duh miriše

podzemlje neba i sve je TVOJE

diglo ruke na tebe

    na istoku Ribnjaka

NIHIL OCCULTUM

Tvrdalj, Petar Hektorović

Dobit ću državni udar,

ništa nema skriveno

oku stvarne vjere,

kako će samo frcati

vaške, dlake, kad se

stresem ko linjav pas,

lupka katarka bakra

i usoljeno u buradima

mornarsko meso,

zagrist ću taj plod

preživim li samo ovaj

srčani udar.

Jaz: tvrdo je meso države

i opasno svjetlo što

stoji mi iznad glave

    teško je sveudilj zdvojan ići tako

    ja čitam, ti spavaš

iz dana u dan umnožavam

broj svojih sposobnosti i

tako ih naravno brzo gubim

sve do trenutka dok se

ne spustiš na dužinu moje

noge, mišića i sve se

stiša ispod tvoje

donje nepomične usne

(ja čitam, ti spavaš

ti čitaš, ja spavam

i najbudniji dodirujem te

u najdubljem snu)

ja čitam, ti spavaš

čekam dok se ne pojave

crvi i odgrizeš taj

tebi namijenjeni komad

mesa i postaviš ga prve

nedjelje na stol svojoj

zluradoj novinskoj djeci

     

    3. da li si ti možda našao / jezik

jezika

     

    naslov

    da li si ti možda našao / trag jezika

jezik traga

jezik jezika

da li si ti možda našao

da li si ti možda našao

da li si ti možda našao

    bolesna sam od istih riječi

    zašto je rujan mjesec pornografije

    svi hrvati u port lincolnu pecaju ribu

    who is this at my door?

    DRUGI NE VSTOPAJ SEM

KER SI ZAŽELEN

    razmjeri, putovanja

duh njegov obilazi peking i bijel i

sijed, kao živi sever sada, sjeda na

ista mjesta i plače

    iznenada kavana “corso”

    iznenada stakleno skratište

na kotaču osman gunđa gundulića

„grozno suzim gorku plač sada”

i pjesme iz kutije cipele br.

39. i buktu kovanu od maka,

nasuprot žena širi noge kao

vreća zlatnih dječaka i dok

ispadaju mršavi nofci,

zvoni otvaranje bajke prije

spavanja, već je dosta posta,

izlozi sliče na Italiju

i galamu turskih filmova

jezyk: samo na polje jezika, iza

i naprijed, pokretna ušća

imaju djevojke, ulice su prve

sretne stepenice u nebo, tako

nas zavode anđeli u jutarnjem

domu dimu i kavi

    zid zid zid zid zid

zid zid zid zid zid

se diže tako da se

opeka slaže na opeku

i svaka čuva lukavo

svoj prošli tvrdi tr

ag trag trag trag tr

zid zid zid zid zid

gdje su duša i ruža

isti dvosložni češalj

jezika kojim se ruka

pruža prema

  
    GOSPODIN JACOBSON NAPUŠTA HRVATSKU

  
    GOSPODIN JACOBSON NAPUŠTA HRVATSKU

     

    Gospodin Jacobson napušta

Hrvatsku. Odlazi mrk i ljut.

Kakva obala. Ljudi. Mrak.

Tek naučili sricati jezik /

ZNAK, majstori, rublje, ob-

laci, kiša i već napuštaju

taj sretni funkcionalni, ah.

brak.

    Pada drveće. Pada drvo po dr-

vo. ZNAK po ZNAK.

Gospodin Jacobson napušta

Hrvatsku. Odlazi mrk i ljut.

Slam niger crni ovan puše

niz brdo u svinut Rog, s

broda gospodin maše pa nek’

vas spasi sam gospod Bog.

  
    VEĆ SU MI VRATA DO VRATA

     

    
      Maji Ze
    

     

    POSTOJE, pa stoje, najčešće, kućna škripava

ulazna vrata kuhinjska, sobna vrata,

ona rjeđa, rođenjem data vrata, vrata brata,

i tvornička i bolnička vrata,

zaključana, sužnja, bez ključa vrata, vrata

tata, pa dvorska pa morska vrata,

uvijek razglabljena, šuškava, pričljiva vrata,

vrata kata, te crkvena te kamena vrata

paljevna, dimna, tajna diplomata vrata,

vrata rata, vrata noći, vrata moći,

ozbiljna i žuljna, zbijena ko šaka vrata,

vrata tata, vrata novca i vrata lovca,

zborana, zarobljena, obezglavljena kralja

vrata, vrata mata, vrata roda i vrata broda,

sumornih kotača, bez kopita, kalnog znaka

vrata, vrata blata, suda vrata i luda vrata,

neodsluhnuta, neotkucana pješčana vrata,

vrata sata,

već su mi vrata do vrata

  
    SVI HRVATI U PORT LINCOLNU PECAJU RIBU

     

    svi hrvati u port

linkolnu pecaju ribu

    pola ekvatora niže

jedna žena ulazi u

    vlastitu sliku i sjeda,

prozor je otvoren

i

    dan je, strpljiva je

presjedila samoću

i

    sada sluša orgulje

ovce, njezin nos

    vrti doseljenički still

shots, velika boća

    Korčula kotrlja se,

jedan traper navlač

    i hlače i na trenutak ne

razumije ništa

  
    MIJENA: LEPTIR TIJELA, GLAVA LJUBAVI

     

    SAN, ispričat ću ti jedan svoj san.

Nalazio sam se u sobi koja je umjesto čet-

Vrtog bočnog zida imala balkon, ispod je raslo šumsko bilje – grane, smeđa trava. Htio bih iz takve sobe krenuti tebi, ali znao sam da više nismo zajedno. Spreman se i oblačim. Težina će ljubavi prestati i ja ću zakucati na tvoja velika vrata, industrijska, izvana svježe bojana i poslije strašne zvonjave ti ćeš mi otvoriti. Tamo gdje me nađu tvoje ruke – zrele breskve sve će prestati i i sve će početi. PROBUDIO sam se u sobi bez četvrtog bočnog zida, u nesretnom šumskom raslinju, vidim: Maksimirom šeće biskup Maksimilijan, čujem: glazba i zrak, seks ulice. Nisam otvorio vrata, znao sam da više nismo zajedno – dok ti grizem bradavice, nemaa tvojih očiju, kad imam glavu ljubavi, odleti tvoj leptir tijela – i da to nikada nećuu moći učiniti. Četvrtak je, koji smo se odrekli običnosti svakog sna, GDJE ĆEMO DODIRNUTI USNU ŽIVOTA, probudio sam se, proljetna kiša i viknuo tvoje ime svome uhu, iakoo nismo zajedno: leptir tijela, glava ljubav

i

  
    AUSGANG/TIJELO PJESME

     

    dok tako pijan pokušavam ključem pronaći bravu

dok tako pijan pokušavam ključem pronaći bravu

dok tako pijan pokušavam ključem pronaći bravu

dok tako pijan pokušavam ključem pronaći bravu

dok tako pijan pokušavam ključem pronaći bravu

stršljen straha, mmmmmucanje

poraza

  
    Vladimir Biti

    RAZUDBA LIRSKE SUBJEKTIVNOSTI

     

    Prijelaz sa sedamdesetih na osamdesete godine obilježen je u hrvatskom pjesništvu “presvlačenjem avangarde” (Čegec). Revolucionarna gesta koja je u malobrojnim i zakašnjelim izvorno avangardnim očitovanjima na ovom prostoru ustanovila diktaturu poetske mašte, malo-pomalo izgubila je svoj prvobitni naboj. Pošto se Severov “centralni vid” rasprsnuo oslobodivši subjekt za slobodan (i muzikom prožet) “ples označitelja”, pokazalo se da otrgavanje smisaonim mehanizmima označenoga još ne jamči i otimanje ideologiji. Ona se doskora pobrinula da raskošnu inscenaciju jezika, pribavljajući joj status generacijskog fetiša, smjesti u rezervat umjetničke atrakcije i tako se naruga njezinu oporbenom predznaku. Pjesnici off-generacije (Maković, Stefanović, Stojević, Valent, Čegec, Žagar, Begović) povukli su iz toga konzekvenciju ukidanja samodovoljnosti označitelja ukoliko se ona izražavala pukim proigravanjem njihove tjelesno-libidinalne energije. Valjalo ju je nadomjestiti “montažnim” proizvođenjem nove stvarnosti, pomnim i strpljivim naslagivanjem označitelja-imena izlomljenih iz svakodnevnih govornih klišeja. Danas se čini da je pionirski značaj u tom smislu imala Makovićeva zbirka Komete, komete (1978). U njoj se jezik pojavljuje kao proizvođač činjenica jednoga istodobno strogog i stranog svijeta. Subjekt ga slaže od povijesno, rodovski i stilski nepripadnih fragmenata u kutiju oprostorene, neistovremene istovremenosti. Sam se pak pritom predstavlja kao doslovce “u svijet bačeni” namjernik, receptivno prohodište raspršenih osjetilnih podražaja što se više ne daju autentično iskustveno organizirati. Izgubivši sposobnost (slikarske) interpretacije okoline, pogled toga subjekta stječe arbitrarnost kamere, stavljajući se u službu naizmjeničnoga bilježenja prizora koji ga svladavaju težinom svoje predmetnosti. U započetnoj struji opažanja otvaraju se povrh toga, tehnikom ponovljenih pitanja i problematizacije osjetilnih dojmova, neprekidno novi rezovi i obrati koji ističu privremenost svake perspektive.

    U Kometama se, međutim, ne inovira samo instanca fokalizacije koja odgovara za perceptivne vrijednosti lirskoga svijeta. Kao što osporava njezinu slobodu u formiranju iskustva opažajnog materijala, Maković podriva i slobodu subjekta iskazivanja u djelatnosti imenovanja stečenog iskustva. Kao subjekt percepcije u kutiji raznosmjernih indicija opredmećenoga svijeta, tako se subjekt iskazivanja uvijek-već zatječe u kutiji opustošenoga jezika koji mu stavlja na raspolaganje samo svoje razlabavljene formule, podobne prije svega za izvrtanje namjera. Jezično iskustvo ovog subjekta temeljito je zaraženo tekstualnošću koja je umnožila značenjske kontekste riječi do te mjere da nas one u svakoj upotrebi moraju po-robiti. Jedino rješenje koje se nameće jest da riječi neprestano upućujemo jedne na druge, ulančujemo ih da bismo odgodili smisaonu intervenciju konteksta. U takvoj strategiji kao kameni spoticanja pokazuju se, dakako, počeci i krajevi pjesme, kitice, stiha, kao tradicionalna uporišta ritmičkih i smisaonih poanti. Maković ih, nastavljajući početke a prekidajući završetke, uklapa u tijek nekog beskonačnog dnevničkog solilokvija i podastire pjesme kao njegove nadogradive fragmente. U tom je sklopu bio posebno utjecajan postupak prekidanja riječi na kraju jednog stiha ili čak kitice i njezina nastavljanja u drugome stihu ili kitici. (U zbirci Courbette Z. Kovač je još 1973. godine koristio cijeli repertoar sličnih postupaka, ali u drugoj funkciji.) Na taj način konačno se ukinula korespondencija grafičke forme stiha s njegovom pjevnom ili govornom formulacijom, jer novonastali se stih više nije dao bez štete ni otpjevati ni izgovoriti: on se morao pročitati. Samo je njegov grafički izgled mogao posredovati uvid u “pismo” pjesme kao beskonačno tkanje razlika koje podriva čak i najtvrdokornija uporišta “pamtljivosti” i ljepote. Ova je poezija bila naumila sazdati novi svijet i svaki neoprezno nagoviješteni zastoj takvog pothvata prijetio je padom u možda utješno, ali sada već nepodnošljivo okrilje staroga svijeta.

    Ustoličujući tako dvorazinsku pojavu nove subjektivnosti u hrvatsko pjesništvo ranih osamdesetih godina, Maković lišava njezinu ispovjednu okosnicu karakteristične provale skrivenih (ljubavnih ili političkih) emocija, provale čija je tradicionalna funkcija bila da olakšavajućim razotkrivanjem iz perspektive ispovjednog subjekta rekuperira narušeni osobni identitet doživljajnog subjekta. To je uvijek podrazumijevalo nekakvu “povijesnu” narav odnosa među ispovjednim i doživljajnim subjektom dok je vrijeme Makovićeva poantilističkog dnevnika, naprotiv, tako reći posvemašnja sadašnjost. To ima za posljedicu da se doživljajni subjekt gotovo stapa s ispovjednim u jedno Ja povanjšteno u “izmiksane” kontingencije svakodnevnog okoliša što ga “smjerom pale” i “smjerom gase”. Samo pogled koji uspije probiti površinsko poprište naznaka dopirući do njegovih dubinskih zakonitosti može pretendirati da sagradi osobnost. Ovdje je prije posrijedi stanje što, ekstatično izloženo nadražajima razjedinjenih osjetila, stoji u otvorenom protoku pokušaja vlastite registracije. S toga gledišta morali bismo tu uznemirenu liriku svijeta zamukle utopije prepoznati kao ustanovitelja postmodernog senzibiliteta u hrvatskom pjesništvu. No s druge strane, ako naglašavanje proizvođačke dimenzije jezika shvatimo kao radikalizaciju odbojnosti prema njegovoj referencijskoj dimenziji, kao pozno-avangardni antimimetizam nepopustljivog “izmaštavanja označenoga označiteljem” (Mrkonjić), tada bismo u tom projektu mogli isto tako prepoznati svojevrsno “bablje ljeto” moderne.

    Taj nimalo slučajan dvosmisleni status dobiva posebnu važnost kad se uzme u obzir kasniji razvitak Makovićeve lirike koji se odvijao u smjeru neutralizacije subjekta iskazivanja (pisanja) njegovih verifikacijskim prislanjanjem uz rekonstruktivno gibanje ispovjedne svijesti. Čisteći se od upletanja difuzne “govorne konfekcije”, jezik posljednjih Makovićevih zbirki prianja uz dnevno-iskustvene ritmove. Time izazvano srašćivanje subjekta pisanja s ispovjednim subjektom još se onda podvlači povremenom prstenastom kompozicijom zapisa u kojemu njegov “rep” grize njegovu “glavu”, jer se na kraju slijed zapisa neočekivano ispostavlja kao pripovjedna rekonstrukcija stanja koja su dovela do ispisivanja njegova početka. Time se strujni krug pjesme zatvara i čini se da izvan nje više ne ostaje ništa što bi je moglo potrošiti. Privid je stvoren isključivanjem konflikta među razinama subjektivnosti na račun koherencije jednog “voajerskog subjekta” (D. Carroll) koji svoju poziciju hoće sakriti u istoj mjeri u kojoj mu ona omogućuje otkrivanje. Ali nije problem samo u tome što zbog toga skrivanja na razini gledanja “elementi koji su ostali izvan žarišta nisu nikad potpuno isključeni, već djeluju kao podloga na kojoj se ocrtavaju obilježja oblika koji je u žarištu” (Carroll); problem je ponajprije u tome što se to upletanje nerečenog zbiva na razini pripovijedanja i opisivanja, retoričkih tehnika koje radi izblendavanja svoje figurativne dimenzije istiskuju iz sebe sve tragove heteroglosije. Tako zajamčena homogenost približava ih doduše nekim pojavama desublimacije lirskog iskaza u američkoj i njemačkoj lirici sedamdesetih godina, ali ih zbog toga uvijek ne štiti od okliznuća preko ruba neposredovane banalnosti. Kao što je u vezi sa spomenutim pojavama primijetila Hiltrud Gnug, “blizina lirskog izraza iskustvu ne krije još sama po sebi subverzivnu snagu pjesme; tek estetska refleksija koja otima iskustveni materijal uvriježenom kontekstu, otuđuje ga formalnim rafinmanom, čuva pjesmu od toga da lirska dnevna vijest bude konzumirana kao jedna od brojnih medijskih vijesti”.

    Možda je upravo ta tendencija Makovićeve lirike prema bezrezervnoj autokontekstualizaciji, lišavajući artefakt svake motivacije i opravdanja i pretvarajući ga u samodostatni performance, otvorila prostor za jedan načelni projekt koji je Branko Maleš razvio svojom Praksom laži (1986). Namjeravam tu zbirku ovdje razmotriti kao drugi pol one situacije poetskog interesa (shvaćenog u dvostrukom smislu te riječi, kao što sam izložio u svom Interesu pripovjednog teksta, Zagreb, 1987) unutar koje se oblikovala Mićanovićeva lirika. Malešovu pozornost privlači upravo ona instanca od koje se Makovićevo zanimanje postupno odvraća: subjekt iskazivanja ili, ako se hoće, pisanja. (Grafički “štosevi” nisu kod Maleša, naime, iste vrste kao kod Makovića ili npr. Venturina, Kovača S. Marčetić pa, kao što ćemo vidjeti, i kod Mićanovića.) Već sam naslov, a još razgovjetnije podnaslov Plagijati, kopije, video-recorderi: zlatna djeca ponavljanja, sugerira sudbinu bilo kakva govorenja u “vijeku tehničke reproduktivnosti”. Preko svojih žanrova, fraza, formula i ostalih oblika upisanosti komunikacijske podjele rada, govor osuđuje iskustvo na neautentičnost. Sve što on može ponuditi subjektu kao sredstvo artikulacije jest repertoar sankcioniranih diskurznih položaja, žanrovskih perspektiva i govornih uloga u socio-komunikacijskim scenarijima, repertoar unutar kojega će mu svaki izbor osigurati identitet samo po cijenu serijalizacije. Nema vidljiva razloga da se u takvoj situaciji poetski govor tretira kao iznimka. Stoga Maleš uvodi jedan karnevalski raspjevan, razigran, gdjekad štoviše manično-euforičan subjekt iskazivanja koji se “ne snalazi” u svijetu hijerarhiziranih jezičnih igara pa ih s nekom raspomamljenom vedrinom brka. Tako se tu miješaju fragmenti intimnih ljubavnih razgovora s onima političkog mitinga; akademskog diskurza s onima omladinskog tiska; obiteljskih dijaloga s onima rock-žargona; poetskog govora s onima iz jezika reklama; TV-spotova s onima dječjih vulgarnih pjesama. Ali smjese su često napravljene tako da se sastojci mogu još samo nagađati. Do nerazmrsivosti prepliću se znanja stečena u haustorima, kafićima, restoranima, redakcijama, na fakultetskim hodnicima i u profesorskim sobama, na predavanjima, seminarima, u telefonskim razgovorima, informacije iz novina, magazina, povjerljivih spisa, bilježnica, šalabahtera i fotokopiranih članaka, knjiške mudrosti s dojmovima iz TV-prijenosa ili filmova. Uranjajući svoj subjekt iskazivanja do gotovo patoloških razmjera u poliloške tenzije aktualnoga tržišta diskurza, Maleš kao da hoće preduhitriti provjereni diseminacijski potencijal potrošnje poetskog govora u današnjoj razgibanoj komunikacijskoj strukturi svijeta. I ako Maković ide na to da učini prisnim poneki svakodnevni oblik života potpisujući njegovu postvarenost kao samoidentičnost, onda Maleš ide na to da u njega upiše transgresivnu politiku tijela koje se ne umije pokoriti konvencijama. “Konvencionalisti”, piše S. Pradhan, “nikad ozbiljno ne razmatraju mogućnost da u udruženju slobodnih znakova može postojati semantička slobodna ljubav i da se svaki znak može upotrijebiti na nepredvidljiv broj načina.” Maleš, naprotiv korespondirajući u tom shvaćanju s “minimalističkim semantičarima”, osjeća da su se znakovi rodili semantički slobodni i da u stanovitom smislu takvima uvijek ostaju. Kad kažem u stanovitom smislu, imam na umu da u Praksi laži njihove čudesne spojeve ne ostvaruje svjesni izbor subjekta, nego semiotičke pulzije njegova nesvjesnog sa svojim filmskim i video-tehnikama premetanja, zgušnjavanja, preklapanja, pretapanja, uvećavanja kojim je vrata odškrinuo “sistem” subjektova “ludila”. U vezi s tom tehničkom provenijencijom, dakako, ostaje otvoreno pitanje ne odvija li se njihov vedri i razuzdani ples tek zapravo u genuinom sektoru ideologije smještajući proistekli užitak sudionika-namjernika u jednu od dobro kontroliranih hala pogona industrije zabave.

    Bez šanse da tome pitanju ovdje posvetim više pažnje – ali ne ispuštajući njegove konzekvencije posve iz vida – zaključit ću da su dva analizirana lirska projekta omeđila jedan prostor raščlambe “nove subjektivnosti” u koji su bila dozvana individualna iskustva pjesnika tzv. kvorumovske generacije. Razumije se da je taj prostor bio nastanjen i važnim međupoložajima koji su, iako ovdje ostavljeni postrani, ravnopravno sudjelovali u artikulaciji nastajućeg pjesničkog pisma. Općenito bi se osamdesete godine hrvatskog pjesništva mogle nazvati razdobljem autopoetika koje međusobno objedinjuje, na tipično postmoderan način, samo ono što ih razlikuje.

    U svojoj prvoj zbirci Grad dobrih ljudi (1984) Mićanović još odviše eksploatira ispovjedni subjekt da bi ga suočio sa znatnijim otporom iskaznih sredstava. Posrijedi je ispovijest intimno-urotničkog karaktera gdje se kao intendirani sugovornik pojavljuje bilo standardno drugospolno Ti ili isto tako standardno drugo Ja – a čitatelju se ostavlja uloga neplaniranoga “prisluškivača”. Uistinu su to lirski već uveliko okušane pragmatičke konstelacije, ali ih Mićanović podriva teškoćama u organizaciji i rekonstrukciji iskustva, brzom smjenom perceptivnih kadrova i perspektiva, naslojavanjem uspomena i dojmova različite provenijencije i ambijentalne pripadnosti, razgradnjom sustanovsti izlaganja asocijativnim i ironijskim umecima, govornim omaškama ili “tipfelerima”, koji u različitim stupnjevima skreću pozornost s prikazivačke na objavljivačku funkciju iskaza. Svi ti postupci kojima se fragmenti lirskog dnevnika snabdijevaju dragocjenim odmakom, razvijaju se i obogaćuju u zbirci Zid i fotografije kraja. Doživljajni subjekt distribuiran je u već manje ili više upoznate svakodnevne ambijente: posao, otok, obitelj, gradski prizori, unajmljeni stan, putovanja, zavičajni seoski predjeli, “gartlic za čas kratiti”, prijateljski odnosi, “posteljni sektor”, iskustva lektire, snovi. U toj nenaručenoj raspršenosti uloga, međutim, interferencije se ne daju isključiti, življenje se raznosmjerno tekstualizira. To ostavlja biljeg nedovršenosti na zapisima koji se međusobno dozivaju na manje ili veće udaljenosti. Mićanovićev ispovjedni subjekt pokazuje sada znatno manje nezabrinute slobode u žanrovskom kretanju svoje evokacije. Često ona izmiče rastrojenoj i omamljenoj svijesti izloženoj neprekidnim osjetilnim udarima. U toj perspektivi novu funkciju dobiva tradicionalni pjesnički postupak ponavljanja što ga Mićanović rado i često proigrava na svim razinama: slova, sloga, riječi, rečenice. Stiha ili bloka stihova. Ono se sad pojavljuje kao neko čekićanje subjekta iskazivanja po opijenoj, otežaloj evokativnoj svijesti ne bi li se polučilo toliko potrebno pribiranje. Ali to u pravilu ne uspijeva i vrtnja se nastavlja osim ako, kao u simptomatičnoj završnoj pjesmi, ne urodi poantiranim “mmmmmucanjem poraza”. Na razini iskazivanja slobodi konstitucije subjekta kao osobnosti isprečuju se više no ranije i metonimijska, tjelesna spajanja riječi kao i “žanrovi diskurza”. Ali posebno apsurdan otpor intendiranoj smisaonoj artikulaciji pruža grafički redak – kako bi u pojedinim zapisima ove zbirke trebalo posve doslovno definirati stih – koji, tražeći uredno popunjavanje poput kakve rubrike formulara, bilo prelama riječ na najmanje očekivanom mjestu ili joj pridružuje potreban broj završnih slova. Subjekt iskazivanja ulazi na posljednjoj razini i u citatno polje izrečenih ili prešućenih, ali lako prepoznatljivih, prošlih i sadašnjih, tuđih i domaćih pjesničkih modaliteta i rukopisa.

    Sažimljući mogli bismo reći da Mićanović u zbirci Zid i fotografije kraja od naslova nadalje provodi razudbu lirske subjektivnosti u sva tri temeljna odvjetka njezine mreže: doživljajnom subjektu, ispovjednom subjektu i subjektu iskazivanja, konstituirajući tu subjektivnost kao istovremeno decentriranu i amalgamiranu teksturu silnica. Mislim da ga u tom pogledu možemo držati autentičnim sudionikom aktualne situacije pjesničkog interesa neovisno o obuhvatnosti primijenjenog horizonta.

